Man weer vier verdagtes af tydens plaasaanval‘n Bloedstreep buite die huis. Foto: SAPD Twee van vier verdagtes is in hegtenis geneem nadat hulle Dinsdag in die vroeë oggendure op ŉ plaashuis in die Oranjeville-omgewing in die Vrystaat wou toeslaan. Sers. Sellwane Mapamela, woordvoerder van die polisie, het aan Maroela Media bevestig ŉ man en sy vrou het in die huis geslaap toe vier verdagtes wou inbreek. “Die man het wakker geword toe die verdagtes probeer het om die voordeur oop te breek. Hy was gewapen en het ŉ waarskuwingskoot geskiet toe hy die verdagtes sien,” het Mapamela gesê. “Die verdagtes het op hom begin skiet en hy het teruggeskiet, waarna hulle op die vlug geslaan het.” Die polisie is ontbied en twee verdagtes, onderskeidelik 32 en 43 jaar oud, is op die plaas aangekeer. Albei was gewond. Die polisie het op twee vuurwapens wat in hul besit gevind is, beslag gelê. Die twee verdagtes wat ontsnap het, was Woensdagoggend nog op vrye voet en die soektog na hulle duur voort. Die Oranjeville-polisie ondersoek die saak.